Broj: 711-I-1607-P-123/20-04-8

Zagreb, 9. listopada 2020.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Aleksandre Jozić-Ileković i Davorina Ivanjeka kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **na temelju neanonimne prijave o mogućem sukobu interesa podnesene protiv dužnosnika Božidara Novoselca, općinskog načelnika Općine Sračinec,** na 101. sjednici, održanoj 9. listopada 2020.g., donosi sljedeću:

**ODLUKU**

**Postupak za odlučivanje o sukobu interesa protiv dužnosnika Božidara Novoselca, općinskog načelnika Općine Sračinec, povodom odvoženja drvne građe iz dvorišta Osnovne škole Sračinec od strane osoba koje su politički povezane s dužnosnikom Božidarom Novoselcem, neće se pokrenuti, s obzirom da iz prikupljenih podataka i dokumentacije ne proizlazi da je postupanjem dužnosnika došlo do moguće povrede odredbi ZSSI-a.**

Obrazloženje

Protiv dužnosnika Božidara Novoselca, općinskog načelnika Općine Sračinec, podnesena je dana 14. svibnja 2020.g. neanonimna prijava, koja je u knjizi ulazne pošte Povjerenstva zaprimljena pod brojem: 711-U-1839-P-123/20-01-1 te je povodom iste otvoren predmet broj: P-123/20.

U predmetnoj prijavi se u bitnome navodi da je dužnosnik Božidar Novoselec, općinski načelnik Općine Sračinec, omogućio pojedinim privatnim osobama, članovina Hrvatske narodne stranke, čiji je i sam član, nezakonito stjecanje materijalne koristi u ukupnom iznosu od više desetaka tisuća kuna. Naime, u školskom dvorištu Općine Sračinec i ispred poštanskog ureda srušeno je tridesetak krupnih stabala u organizaciji Općine Sračinec i ravnateljice OŠ Sračinec. Drvna građa, trupci i drvo za ogrijev su bez ikakvog javnog natječaja netransparentno ustupljeni odabranim mješanima koji su politički, rodbinski ili prijateljski bliski dužnosniku Božidaru Novoselcu, a u javnosti se plasiraju informacije da su drvnu građu dobili branitelji i socijalno ugrožene obitelji. Podnositelj prijave nadalje navodi imena osoba koji nisu iz socijalno ugroženih obitelji, već su pripadnici iste stranke kao i dužnosnik Božidar Novoselec, a kod kojih se mogu naći velike količine drvne građe.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku.

Člankom 3. stavkom 1. podstavkom 39. ZSSI-a propisano je da su općinski načelnici i njihovi zamjenici dužnosnici u smislu ZSSI-a. Uvidom u Registar dužnosnika, koji ustrojava i vodi Povjerenstvo, utvrđeno je da Božidar Novoselec obnaša dužnost općinskog načelnika Općine Sračinec u mandatu 2017.-2021., počevši od 27. svibnja 2021.g. te da je navedenu dužnost obnašao i u mandatu 2013.-2017. pa je stoga povodom obnašanja navedene dužnosti obvezan postupati sukladno odredbama ZSSI-a.

Na zahtjev Povjerenstva, Općina Sračinec je dostavila očitovanje KLASA: 050-02/20-01/20, URBROJ: 2186/07-01-01-20-2 od 16. lipnja 2020.g. u kojem se navodi da se posjećena stabla u vlasništvu Osnovne škole Sračinec nalaze u ograđenom školskom dvorištu. Drvna građa i trupci namijenjeni su za potrebe osnovne škole (kućice, stolovi i klupice za potrebe škole u prirodi) i udruga s područja Općine Sračinec. Svi trupci i građa evidentirani su od nadležnih institucija, o čemu su dostavljeni zapisnici, a za prostorno drvo i drvnu sječku izdani su teretni listovi (popratnice).

U očitovanju Općine Sračinec nadalje se obrazlaže da je u dvorištu Osnovne škole Sračinec postojala konstantna opasnost za djecu, roditelje, učitelje i profesore zbog toga što je drveće zasađeno prije 40-50 godina uvelike bilo trulo, bolesno i posušeno te je u posljednjih pet godina nakon svakog nevremena dolazilo do matrerijalne štete u školskom dvorištu te na državnoj prometnici D-2 koja prolazi uz dvorište. S obzirom na navedeno, ravnateljica osnovne škole, općinski načelnik i predstavnik tvrtke koja se bavi predmetnom djelatnošću izvršili su pregled kompletnog raslinja u krugu školskog dvorišta te o istom sastavili zapisnik. Na molbu ravnateljice osnovne škole, Općina Sračinec uključila se organizacijski i financijski u zahtvat rušenja stabala te je dužnsonik Božidar Novoselec, kao općinski načelnik, pokrenuo postupak angažiranja stručnih firmi za rušenje, ali i angažiranje članova mjesnog odbora za radove odvajanja granja od trupaca. U akciju se uključila i Udruga dragovoljaca i veterana Domovinskog rata. Cilj svih osoba koje su se uključile u navedenu akciju bio je smanjiti financijske troškove te što prije očistiti dvorište kako bi se stvorili normalni uvjeti za održavanje nastave. Zbog neupućenosti, odnosno neznaja da se iz školskog dvorišta ne smije odnijeti granje odvojeno od trupaca, kod jedne fizičke osobe izvršen je policijski nadzor te je videntirano 8 m3 granja koje se ne smije koristiti do konačnog rješenja.

U privitku očitovanja dostavljen je Zapisnik o izvršenom pregledu drveća unutar školskog dvorišta OŠ Šračinec. Pregled je izvršen 3. svibnja 2020.g. u prisustvu Lidije Valec, ravnateljice OŠ Sračinec, dužnosnika Božidara Novoselca te vlasnika obrta Vrtne sadnice Šincek. Zapisnikom je konstatirano da je nakon izvršenog pregleda stabala u školskom dvorištu od strane vlasnika obrta Vrtne sadnice Šincek zaključeno da iz sigurnosnih razloga treba što prije ukloniti sva stabla iz školskog dvorišta zbog bolesti i dotrajalosti drveća.

Općina Sračinec nadalje je dostavila Zapisnik Državnog inspektorata Područnog ureda Varaždin Službe šumarske i lovne inspekcije, u kojem se navodi da je dana 19. svibnja 2020.g. izvršen izravni inspekcijski nadzor u OŠ Sračinec kojom prilikom je utvrđeno da je školsko dvorište ograđeno te da su posječena stabla unutar dvorišta većinom uz ogradu te stara i oštećena stabla. Ostao je manji broj stabala koja su također oštećena i bolesna, djelomično trula, a sječa je obustavljena zbog prijave da je bespotrebna te da navod da su stabla stara i bolesna služi samo kao izlika za sječu. Nadalje je konstatirano da je izvođač radova trgovačko društvo Ekofrut d.o.o. na temelju narudžbenice br. 29/20 od 5. svibnja 2020.g. te da se na školskom dvorištu nalazi 30-ak trupaca posječenih stabala koja se, prema izjavi općinskog načelnika Općine Sračinec, planiraju ispiliti u daske. Općinski načelnik je također izjavio da je dogovorio s upraviteljem Šumarije Varaždin obilježbu i otpremu predmetnih trupaca, međutim zbog godišnjih odmora u Šumariji, navedeno još nije izvršeno. Slijedom navedenoga, utvrđeno je da šumarska inspekcija nije nadležna budući da se drvna masa još uvijek nalazi u dvorištu te nisu utvrđene nepravilnosti vezane za transport trupaca.

Dana 28. svibnja 2020.g. Državni inspektorat Područni ured Varaždin Služba šumarske i lovne inspekcije ponovno je dana 28. svibnja 2020.g. izvršila inspekcijski nadzor u OŠ Sračinec vezano za sječu stabala u školskom dvorištu. Tom prilikom ravnateljica škole predočila je Statut OŠ Sračinec kojim je u članku 71. točki 2. propisano da ravnatelj škole brine o sigurnosti te o pravima i interesima učenika i radnika Škole, a točkom 25. je propisano da ravnateljica sklapa samostalno pravne poslove o stjecanju, opterećivanju ili otuđivanju pokretne imovine te o investicijskim radovima u vrijednosti do 100.000,00 kn. Zapisnikom je nadalje konstatirano da je dana 27. svibnja 2020.g. podnesen zahtjev Ministarstvu poljoprivrede za izdavanje teretnog lista za otpremu drvnog materijala iz školskog dvorišta te je 28. svibnja 2020.g. drvni materijal premjeren, obilježen te su izdani teretni listovi br. 566684 za 3,92 m3 višemetrice i 334703 za 22,17 m3. Obilježbu i izdavanje popratnice izvršio je ovlašteni inženjer tvrtke Cedrus d.o.o., Čakovec. Nadalje je utvrđeno da se na školskom dvorištu, pored navedenog, nalazi još pet hrpa sitnog granja. Zapisnički je također konstatirano da se u prijavi na temelju koje se obavlja inspekcijski nadzor navodi da je dio drvnog materijala otpremljen iz školskog dvorišta bez obilježbe i teretnog lista, a odvoz su obavljali lokalni stanovnici. Vezano za navedeno, ravnateljica je dala izjavu u kojoj je u bitnome navela da su se tijekom proteklih godina nakon svakog jačeg vjetra ili oluje lomile grane ili rušilo drveće te da je većina stabala bila opasna za sve koji su se nalazili na školskom dvorištu pa je u dogovoru s lokalnom zajednicom odlučila dvorište očititi od opasnih stabala. Sječa je započela 6. svibnja i trajala je do 13. svibnja 2020.g. u organizaciji Općine Sračinec koja je angažirala trgovačko društvo Ekofrut d.o.o., Sračinec, lokalnu udrugu branitelja i mještane. S obziorm da su u to vrijeme službenici Ministarstva poljoprivrede, zaduženi za zaprimanje zahtjeva za izdavanjem teretnih listova bili na godišnjem odmoru, ravnateljica je zahtjev podnijela dana 27. svibnja 2020.g., odnosno nakon povrata navedenih službenika na rad te je 28. svibnja drvni materijal koji se još nalazi na dvorištu označen, izmjeren i izdani su teretni listovi. S obzirom da škola ima nekoliko izlaza granje je zatvralo sjeverni izlaz pa je dio tog granja odvezen od strane lokalnog stanovništva koje je čistilo dvorište. Čišćenje se odvijalo tijekom poslijepodnevnih sati te ravnateljica navodi da nije bila prisutna kada je drvni materijal odvezen niti može procijeniti koliko materijala je odvezeno. Ravnateljica još napomnje da je odvezen onaj dio materijala koji je ometao slobodan prolaz prema školi. Zapisnikom je nadalje konstatitano da će se količina drvnog materijala utvrditi temeljem stručnog znanja inženjera šumarstva.

Člankom 2. stavkom 1. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa. Stavkom 2. istog članka propisano je da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe, kada se osnovano može smatrati da utječe ili kada može utjecati na njegovu nepristranost u obnašanju javne dužnosti.

Člankom 4. stavkom 5. propisano je da su povezne osobe u smislu toga Zakona članovi obitelji iz stavka 2. istog članka te ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom.

Povjerenstvo obrazlaže da je iz prikupljenih podataka i dokumentacije utvrđeno da su u svibnju 2020.g. na školskom dvorištu OŠ Sračinec izvršeni radovi rušenja starih i suhih stabala koja su predstavljala ugrozu za djecu, roditelje i djelatnike osnovne škole. Općina Sračinec bila je organizacijski i financijski uključena u navedenu akciju, međutim iz prikupljene dokumentacije nije utvrđeno da je Općina dodjeljivala pojedinim mještanima drvnu građu, već je dio drvne građe samoinicijativno odvezen iz školskog dvorišta od strane mještana koji su sudjelovali u akciji rušenja stabala i raščiščavanja školskog dvorišta.

Slijedom navedenoga, Povjerenstvo iz dokumentacije prikupljene u predmetnom postupku nije steklo saznanja koja bi upućivala na to da je dužnosnik Božidar Novoselec, kao općinski načelnik Općine Sračinec, na bilo koji način sudjelovao u dodjeli drvne građe koja se nalazila na školskom dvorištu OŠ Sračinec, pojedinim mještanim Općine Sračinec.

Nadalje, a s obzirom da navodi iz prijave ukazuju na povezanost dužnosnika s pojedinim osobama na temelju pripadnosti istoj političkoj stranci, Povjerenstvo ukazuje da je kroz svoju dosadašnju praksu zauzelo stav da se članstvo dužnosnika i druge fizičke osobe u istoj političkoj stranci ili izbornoj koaliciji, samo po sebi, ne smatra okolnošću prema kojoj se ta druga osoba smatra osobno interesno povezanom s dužnosnikom u smislu članka 4. stavka 5. ZSSI-a. Naime, samo na temelju činjenice da su određene osobe članovi iste političke stranke ili koalicije stranaka ili da su kandidati iste političke stranke ili koalicije stranaka za određenu javnu dužnost, može se opravdano zaključiti da iste osobe dijele isti politički interes u smislu zajedničkog programa i ciljeva koje namjeravaju ostvariti na predmetnim javnim dužnostima na koje su izabrani, ali navedena okolnost sama po sebi nije dovoljna da bi se opravdano smatralo da su se iste osobe politički povezale radi korištenja javne dužnosti u svrhu međusobnog pogodovanja s ciljem ostvarenja određenih njihovih osobnih koristi.

S obzirom na sve navedeno, Povjerenstvo iz prikupljenih podataka i dokumentacije nije steklo saznanja iz kojih bi proizlazilo da je postupanjem dužnosnika Božidara Novoselca došlo do moguće povrede odredbi ZSSI-a.

Slijedom navedenoga, Povjerenstvo je donijelo odluku kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl.iur.

Dostaviti:

1. Dužnosnik Božidar Novoselec, osobna dostava
2. Podnositelj prijave, putem dostavljene e-mail adrese
3. Objava na internetskoj stranici Povjerenstva
4. Pismohrana